Phumzile van Damme bedank | Maroela Media
Phumzile van Damme. (Foto: Facebook)
DA-LP Phumzile van Damme het as lid van die opposisieparty en die parlement bedank.
"Dit was nie 'n maklike besluit om te neem nie, en dit word met 'n swaar hart gedoen," het Van Damme Donderdagaand in 'n verklaring gesê.
"Ek gaan op my eie voorwaardes nadat ek my eie besluit geneem het…
"My bedanking as LP is nie omdat die DA 'n sogenaamde 'rassistiese party' is nie, maar as gevolg van 'n kliek van individue. Om nie die goeie vroue en mans wat nog in die DA oor is te laat ly nie, sal ek nie dieper hierin delf nie."
Van Damme stel dit ook in die verklaring duidelik dat sy nie beplan om by 'n ander politieke party aan te sluit of enige aanvalle op die DA te begin nie.
Van Damme het sewe jaar lank as die DA se skaduminister van kommunikasie en parlementêre sweep gedien. Sy was ook die DA se langsdienende nasionale woordvoerder – van 2014 tot 2018.
Die opposisieparty het intussen in 'n kort verklaring gesê hy aanvaar Van Damme se bedanking en wens haar vorentoe alles van die beste toe.
Luidens dié verklaring het Van Damme haar staal as politikus en parlementslid deur die jare getoon nadat sy aan die voorpunt was van die DA se stryd teen die omstrede Britse skakelmaatskappy Bell Pottinger sowel as die stryd vir 'n onafhanklike SAUK.
Van Damme sê op haar beurt sy is gelukkig met die loopbaan wat sy agterlaat en haar bydrae tot die Suid-Afrikaanse politiek.
"Ek is gefokus op die toekoms en sal dus geen onderhoude toestaan of my laat betrek by enige negatiwiteit wat uit die DA kan voortspruit nie."
I have today tendered my resignation as a DA MP. Thank you so much, South Africa ❤️???????? pic.twitter.com/3Z1N1rSJD5
DA In die nuus Phumzile van Damme
Sterkte vorentoe. Phumzile is n uitstekende politikus en die DA is armer sonder haar.
Ja ek blameer ook nie die vrou nie.Ek sou ook nie vir een sekond in die DA kon funksioneer nie.
Groot verlies vir die DA en RSA
Moet ons nou krokodiltrane stort? Die vrou het NIKS tot die da of die parlement bygedra nie, tewens al wat sy wou wees is n martelaar en daarin kon sy nie eers slaag nie.
Sy was maar baie gou om die raskaart te speel. Tog het sy soveel potensiaal gehad wat sy tot almal se voordeel kon gebruik.